Carcaixent rebrà més de 450.000€ del Pla d'Inversions SOM de la Diputació de València
08 de febrer de 2018

Carcaixent

Carcaixent serà un dels municipis de la Ribera que veuran incrementat el volum de recursos de lliure disposició del Pla Biennal de Serveis i Obres Municipals (SOM) 2018-2019 de la Diputació de València, amb 450.629,42€. El nou Pla destinarà a les dos comarques un total de 12.370.205 euros, 8.838.482 euros per a la Ribera Alta i uns altres 3.531.723 euros per a la Ribera Baixa. La vicepresidenta de la corporació, Maria Josep Amigó, junt amb el diputat de Cooperació Municipal, Emili Altur, i l’alcalde de Carcaixent, Francesc Salom, ha estat l’encarregada de presentar les inversions d’este programa en el conjunt de localitats i mancomunitats d’estes dues demarcacions.

Maria Josep Amigó ha subratllat que este nou SOM «atén criteris de justícia, universalitat i foment de l’autonomia municipal». Uns principis que s’han materialitzat mitjançant una assignació de recursos «d’acord amb indicadors socials, demogràfics, econòmics i mediambientals, evitant així qualsevol tipus de favoritisme, discrecionalitat o adjudicacions a dit».

El caràcter biennal del programa «permetrà als ajuntaments planificar millor les actuacions i escometre obres més importants», afavorint, en tots els casos, «l’autonomia dels consistoris i les mancomunitats, perquè siguen aquestes administracions les encarregades de decidir en quins projectes inverteixen els recursos disponibles», ha explicat la vicepresidenta. En esta mateixa línia, Maria Josep  Amigó també ha apuntat que este tipus d’ajudes «contribuiran a eliminar qualsevol desigualtat perquè totes les persones disposen dels mateixos serveis i oportunitats, independentment de quin siga el seu lloc de residència».

En relació a la distribució de les ajudes, el diputat de Cooperació Municipal, Emili Altur, ha incidit en «la nova fórmula» emprada per a l’assignació dels recursos. «Hem actualitzat els criteris que la Diputació feia servir ja en 1989, i que ponderava aspectes com el cens, la superfície del terme municipal, els costos efectius i els nuclis històrics». A estos, «s’ha incorporat la consideració de la taxa d’atur i l’adhesió al Pacte de les Alcaldies pel Clima i l’Energia».

«Esta serà la primera vegada que la convocatòria d’un pla tan ambiciós com el SOM estiga disponible en els primers mesos de l’any», ha destacat Emili Altur. Una circumstància que, ha assegurat, «permetrà que els ajuntaments disposen abans dels diners, afavorirà una major planificació i consens dintre de les administracions locals en l’execució de les actuacions, a més de poder escometre projectes de major envergadura». El responsable de l’Àrea de Cooperació Municipal també ha explicat que l’increment en la dotació pressupostària del SOM «ha estat possible per la reducció, fins a la pràctica extinció, dels convenis singulars. Hem canviat la subjectivitat i arbitrarietat de les assignacions discrecionals, per l’objectivitat i transparència que suposa l’establiment d’uns criteris comuns per a la concessió de les ajudes», ha conclòs Altur.

Per la seua part, l’alcalde de Carcaixent, Francesc Salom, ha agraït «l’increment del volum de recursos que la Diputació de València fa arribar als municipis», i més en concret, «la nova fórmula d’assignació pressupostària que ens ajuda a suplementar el pressupost municipal». Unes ajudes, ha assegurat Salom, «sense les quals difícilment podríem els consistoris realitzar inversions en projectes que busquen millorar la qualitat de vida dels nostres veïns i veïnes». I com a mostra ha posat un exemple. «Durant els anys 2014-2015, l’ajuntament de Carcaixent va disposar de 240.000 euros de la Diputació. Una xifra que per als exercicis 2018-2019 s’incrementarà fins als 450.000 euros», ha apuntat.